Nousiaisten seurakunta –

*Ajassa kiinni, perheitä kunnioittaen. Strategia vuoteen 2026*

Hyväksytty kirkkoneuvostossa x.x.2023

Hyväksytty kirkkovaltuustossa x.x.2023

**Johdanto**

Nousiaisten seurakunta haluaa olla aktiivinen ja elinvoimainen paikallisseurakunta, joka on ihmistä varten ja ihmistä lähellä. Tämän strategian toivotaan ohjaavan seurakunnan toimintaa ja resursseja tarkoituksenmukaisella tavalla Nousiaislaisten ihmisten parhaaksi.

**1. Toimintaympäristö**

Nousiainen on Varsinais-Suomalainen pieni kunta. Nousiaisten kunta ja seurakunta ovat molemmat itsenäisiä. Vaikka keskustelua onkin käyty erilaisista mahdollisista liitosvaihtoehdoista, seurakunta pyrkii kuitenkin jatkossakin säilyttämään itsenäisyytensä. Itsenäinen, aktiivinen ja elinvoimainen pieni paikallisseurakunta kykenee palvelemaan jäseniään ihmisläheisesti ja laadukkaisiin kohtaamisiin panostaen tavalla, minkä emme usko suuremmissa yksiköissä olevan mahdollista. Tunnemme seurakuntamme jäsenet sekä toimintaympäristön väestörakenteen, minkä vuoksi voimme herkästi tunnistaa kentältä nousevat tarpeet ja järjestää juuri heille kohdennettua toimintaa.

Nousiaisten seurakunnan toiminta rakentuu paikallisuuden varaan. Seurakunta palvelee ja tukee osaltansa monipuolisesti paikallista yhteisöä. Toimintaa järjestetään yhteistyössä paikallisten yhteistyökumppanien ja järjestöjen kanssa. Vaikka pienen seurakunnan omat työntekijäresurssit ovat varsin vähäiset, kuitenkin yhteistyö eri tahojen kanssa mahdollistaa monipuolisen toiminnan järjestämisen. Yhteistyö naapuriseurakuntien kanssa on tärkeää ja sitä pyritään lisäämään entisestään. **Yhteistyössä on voimaa.**

**2. Toiminta-ajatus ja seurakunnan perustehtävä**

Nousiaisten seurakunnan toiminta-ajatus nousee kastekäskystä, Suomen Evankelis-luterilaisen kirkon tunnustuskirjoista sekä kirkollisen lainsäädännön pohjalta. Seurakunnan perustehtävä on evankeliumin julistaminen, aina ja kaikkialla. Tämän perustehtävän laadukas toteutuminen on kaiken toiminnan lähtökohta ja näin ollen sen luovuttamatonta ydintä. Evankeliumi Jeesuksesta Kristuksesta on ajasta ja paikasta riippumatonta. Muuttuvan ajan keskellä seurakunta julistaa muuttumatonta sanomaa. Se ilmaistaan kuitenkin toimintaympäristömme edellyttämin tavoin, puhumalla kohderyhmiemme omaa kieltä ja ajanmukaista teknologiaa hyödyntäen. **Sanoma ei muutu.**

**3. Visio**

Seurakunnan visio on näky sen tulevaisuudesta. Vuoden 2023 alkupuolella järjestetyssä strategiaillassa korostui näky seurakunnasta, joka on yhteisöllinen, asiakaskeskeinen ja jonka toiminnan keskiössä ovat erityisesti **lapset, nuoret ja perheet** – unohtamatta muitakaan ikäryhmiä. Käytännöt ovat maanläheisiä ja toimivia sekä kaikessa korostuu laadukas inhimillinen kohtaaminen.

Nousiaisten seurakunnan vahvuuksia ovat sen ikärakenne (esimerkiksi lapsiperheiden runsaus), vakaavarainen ja hyvin hoidettu talous sekä kiinteistöjen vähäinen määrä. Seurakunnan voimavara ovat sitoutuneet luottamushenkilöt sekä osaava ja koulutettu henkilöstö. Piispa Mari Leppäsen vierailun yhteydessä tammikuussa 2023 ilmeni, että seurakunnan työntekijät kokevat erityiseksi kunnia-asiakseen, että he saavat työskennellä nimenomaan juuri Nousiaisten seurakunnassa, kristinuskon Suomalaisilla alkulähteillä ja synnyinsijoilla. Seurakunnan pitkä historia sekä perinteiden kunnioitus näkyy kaikessa toiminnassa. Samalla katsomme rohkeasti, luottavaisesti ja avoimin mielin tulevaisuuteen. Seurakunta elää **ajassa kiinni, perinteitä kunnioittaen.**

**4. Arvot**

Seurakunnan arvot läpäisevät kaiken toiminnan ja ne perustuvat kristilliseen uskoon, mikä on ilmaistu Raamatussa. Korostamme Jumalan sanan ja pyhän kunnioitusta, avoimuutta ja yhteisöllisyyttä, rakkautta ja lähimmäisyyttä, vastuullisuutta ja oikeudenmukaisuutta sekä ympäristöstä huolehtimista ja kestävään kehitykseen sitoutumista:

**Jumalan sanan ja pyhän kunnioitus**

- Nousiaisten seurakunnan toiminta-ajatus pohjautuu Raamattuun, kristillisen uskon kaikkein keskeisimpään perusdokumenttiin. Raamatun pyhät kirjoitukset ovat Jumalan sanaa ja ne toimivat uskon ja hengellisyyden lähteenä.

- Seurakunnan toiminnassa pidetään esillä rohkeasti Jumalan sanaa sekä tarjotaan kaiken ikäisille ihmisille mahdollisuuksia rakentaa elämänsä sen varaan.

- Rohkaisemme ihmisiä erottamaan arjen ja pyhän sekä kunnioittamaan elämässään tätä järjestystä. *Ilman pyhää on vain pelkkää arkea.*

- Tarjoamme ihmisille mahdollisuuksia pyhän kohtaamiselle monipuolisesti, esimerkiksi sanan ja sakramenttien välityksellä, itsessämme, toisissamme sekä Luojan luoman luonnon keskellä esimerkiksi pyhiinvaellustoiminnan kautta, jota järjestetään myös lapsille ja perheille.

**Avoimuus ja yhteisöllisyys**

- Seurakunnan toiminta on avointa ja läpinäkyvää. Seurakunta ei ole sisäänpäin kääntynyt, vaan ulospäin suuntautunut ja jokaista varten. Toiminnasta tiedotetaan avoimesti ja kattavasti, eri kanavia hyödyntäen. Järjestämme matalan kynnyksen toimintaa ja kutsumme ihmisiä aktiivisesti mukaan.

- Nousiaisten seurakunta on yhteisöllinen. Yhteisöllinen seurakunta on puoleensavetävä rakkauden yhteisö, joka kutsuu yhteyteensä erilaisia, eri-ikäisiä ja erilaisista taustoista tulevia ihmisiä.

- Kannustamme ihmisiä palveluun, vapaaehtoisuuteen ja autamme heitä tunnistamaan omat lahjansa sekä vahvuutensa. Rohkaisemme yhteiseen suunnitteluun, vastuunkantoon sekä toiminnan toteutukseen. Kyse on ikään kuin joukkuepelistä, jossa jokaisella on oma tärkeä tehtävänsä ja paikkansa.

- Vahvistamme kokemusta osallisuudesta ja omistajuudesta sekä tunnetta yhteenkuuluvuudesta: *”meidän seurakuntamme, meidän asiamme”.*

**Rakkaus ja lähimmäisyys**

- Nousiaisten seurakunta on erityinen rakkauden tyyssija – kuin koti, johon jokaisen on turvallista ja helppoa tulla omana itsenään. *Olemme seurakunta juuri sinua varten.*

- Olemme lähimmäiskeskeinen seurakunta ja kaiken toiminnan keskiössä on laadukas inhimillinen kohtaaminen. Ihmiset kokevat tulevansa aidosti nähdyiksi ja kuulluiksi, kaikkia kohdellaan tasa-arvoisesti ja jokaisen luovuttamatonta ihmisarvoa kunnioittaen. *Sinä olet ainutlaatuinen ja arvokas.*

- Huolehdimme heikoista, sairaista ja kärsivistä, jaamme toistemme taakkoja ja kannamme toistemme kuormia.

- Pyrimme etsimään heidät, jotka ovat vaarassa unohtua muilta. Tämä on erityisesti nuorisotyön strateginen painopiste.

**Vastuullisuus ja oikeudenmukaisuus**

- Nousiaisten seurakunta on vastuullinen toimija. Kannamme yhteistä ja henkilökohtaista vastuuta.

- Huolehdimme tehtäviemme laadukkaasta toteuttamisesta ja yhteisten tavoitteidemme saavuttamisesta.

- Olemme oikeudenmukainen seurakunta. Kohtelemme kaikkia ihmisiä tasapuolisesti ja hienotunteisesti. Puhumme hyvää toisista ja olemme heikomman puolella.

**Ympäristöstä huolehtiminen ja kestävään kehitykseen sitoutuminen**

- Nousiaisten seurakunta on sitoutunut kestävään kehitykseen ja noudattaa toiminnassaan sen periaatteita.

- Huolehdimme elinympäristöstämme ja toimimme vastuullisesti sen suhteen.

- Kohtelemme luontoa kuin haltuumme uskottua kallisarvoista lainatavaraa. *Kyse on perinnöstä, jonka jätämme tuleville sukupolville.*

**5. Nousiaisten seurakunnan strategia – kohti vuotta 2026**

Strategia on toimintamalli, jota noudattamalla visio saavutetaan. Nousiaisten seurakunnan strategiset painopisteet ovat:

- Jeesuksen Kristuksen evankeliumin varaan rakentuva hengellisyys

- Lasten, nuorten ja perheiden entistä parempi huomioiminen.

- Laadukas ihmisten kohtaaminen.

- Arvojen mukainen viestintä.

- Ajan haasteisiin vastaaminen

- Hyvin hoidettu talous ja hallinto

- Hyvä johtajuus

- Viihtyisä ja turvallinen työyhteisö

- Innostuneet ja sitoutuneet työntekijät, luottamushenkilöt sekä vapaaehtoiset.

**Loppusanat**

Tämän strategian toteuttaminen ja sen arviointi on jatkuva prosessi. Se tulee huomioida seurakunnan toiminnan suunnittelussa ja sen päätöksenteossa. Laadukkaan toiminnan takana on hyvin hoidettu talous. Seurakunnan strategia ohjaakin omalta osaltansa vuosittaisten toiminta- ja taloussuunnitelmien laatimista. Toimintakertomusten perusteella on mahdollista arvioida, miten hyvin tai huonosti strategia on toteutunut. Tämä asiakirja on voimassa vuoteen 2026 asti, jonka jälkeen se tulee päivittää ajanmukaiseksi.